Det politimæssige resultat af AaB's sejr over FCK søndag er beskedne tre anholdte. To mandlige fans af udeholdet blev anholdt før kampen, for overtrædelse af ordensbekendtgørelsen. En 17-årig blev anholdt for at have en truende adfærd overfor politiet og en 20-årig mand for at nægte at efterkomme politiets anvisninger. Den sidste anholdte var en 31-årig kvinde fra lokalområdet. Godt en halv time efter kampstart blev hun anholdt i området omkring stadion, da hun overfaldt en kontrollør med et askebæger. Vagtchefen ved Nordjyllands Politi fortæller at kvinden er kendt for tidligere lignende kriminalitet, ligesom kvinden tidligere har haft forbud mod at komme til fodbold i Aalborg. Kvinden blev klokken 11.30 fremstillet i et grundlovsforhør, hvor hun er blevet varetægtsfængslet i fire uger. Nordjyllands Politi melder ellers om en rolig aften omkring fodboldkampen, og etatens største arbejde i forbindelse med kampen var at dele vand ud til FCK's medrejsende fans, der inden kampen holdt til i Kildeparken. På Twitter skriver Nordjyllands Politi at der blev delt 312 flasker vand ud.

Referat:
En kvindelig fodboldfan anholdt under søndagens AaB-kamp. Overfaldt kontrollør med askebæger.